b"\n_START_ARTICLE_\nAikido\n_START_PARAGRAPH_\nAng Aikido ay isang uri ng sining ng pakikipaglaban na kung saan di ginagamit ng inaatake ang kanyang lakas bagkus ay inililihis niya ang pwersa na gustong manakit sa kanya. Kakaiba ang aikido sa mga sining ng pakikipaglaban dahil bagama't meron itong mga pamamaraan para manakit ng kapwa at kumitil ng buhay hindi dito binubugbog o dinadaan sa dahas ang paglaban sa mga umaatake kundi ay hinahawakan tapos pinipilipit at inaalisan sila ng balanse para mapatihayad at ng sa gayon ay matanggal sa mga umaatake ang kakanyahan nilang manakit._NEWLINE_Ito ang naging konsepto ng buuin ni Morihei Uyeshiba ang Aikido. Sa pananaw ni O Sensei (Dakilang Guro) Uyeshiba, ang Aikido ay hindi isang paraan para lupigin ang mga kaaway kundi isa siyang paraan para pagkasunduin ang mundo at gawing isang malaking pamilya._NEWLINE_Ang pangunahing layunin ni O Sensei Uyeshiba habang isinasaayos niya ang mga teknik ng Aikido ay para magkaraon ng isang sining ng pakikipaglaban ng kung saan  binibigyan ang mga nag-eensayo ng kakayahang ipagtanggol ang kanilang mga sarili habang inaalalayan nito ang kalaban na hindi magalusan o mapilayan._NEWLINE_Halaw sa salitang hapon ang Aikido at ang ibig sabihin nito ay Landas ng Nagkakasundong Lakas ng Buhay. Tinawag lamang itong Aikido noong bandang 1942 ni Uyeshiba, at habang binubuo niya ito tinawag niya muna itong Aikinomichi at Aikijutsu.\n_START_SECTION_\nIspiritwal na Pundasyon ng Aikido\n_START_PARAGRAPH_\nTaong 1919 nang makilala ni Uyeshiba si Onisaburo Deguchi ang ikalawang pinunong ispiritwal ng relihiyong Oomoto sa Lungsod ng Ayabe sa Kyoto. Malaki ang naging impluwensiya ni Deguchi kay O Sensei Uyeshiba. Ang Relihiyong Oomoto ay isang uri ng makabagong relihiyong Shinto. Sa paniniwalang Oomoto, buhay ang tradisyon ng mga diyos at diyosa ng makalumang Shinto pero pinagsanib dito ang mga makabagong aral ng nagkakaunawang mundo at kapayapan. Dito sa kapiligirang ito naporma ang konsepto ng Aikido ng hindi pananakit ng kapwa._NEWLINE_Kung mapapansin ang Aikido lamang ang isang sining ng pakikipaglaban na walang kumpetisyon o anumang patimpalak dahil hindi uso dito kung sino ang malakas at kung sino ang mahina. Sa kaisipang ito, walang nalulupig at manlulupig dahil bigayan ang itinuturo sa Aikido. Isa ang itatapon o tagatanggap(uke) at isa ang tagatapon(nage). Pagkatapos nito'y maghahalinhinan naman sila ng gawin. Iyong kaninang naging tagatapon ang siyang nagiging tagatanggap.\n_START_SECTION_\nOrganisasyong Aikido sa Pilipinas\n_START_PARAGRAPH_\nManila Aikido Club sa Quiapo, Lungsod ng Maynila sa ilalim ng pangangalaga ni Sensei Omar Camar. Sumusunod ito sa estilong Aikikai na turo ni O Sensei Morihei Uyeshiba._NEWLINE_Ang Makiling Aikido International ay iisa sa mga Kapisanan na pandaigdig na nilikha ni Xavier Baylon Shidoin (5th Dan Aikikai) na umabot sa Pilipinas hangang sa Kaharian ng Saudi Arabia."